
Bácsalmás Város Önkormányzata Képviselő-testületének
27/2016. (XI. 30.) önkormányzati rendelete 

a lakásfelújítás helyi támogatásáról 


Bácsalmás Város Önkormányzatának Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 42. §-ában meghatározott feladatkörében eljárva a Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X. 31.) önkormányzati rendelet 1. melléklet1.2.h) pontjában, 2.b) pontjában és 3.1.k) pontjában biztosított véleményezési jogkörében eljáró Humánpolitikai Bizottság, Jogi és Ügyrendi Bizottság, Pénzügyi és Fejlesztési Bizottság véleményének kikérésével, a helyi lakosok lakhatási feltételeinek javítása, lakásproblémáinak megoldása érdekében a következőket rendeli el:

1. A rendelet hatálya

1. §

A helyi lakáscélú támogatás Bácsalmás Város közigazgatási területén elhelyezkedő lakóingatlanokra terjed ki.

2. Értelmező rendelkezések

2. §

E rendelet alkalmazásában:
a) bővítés: az OTÉK 1. mellékletének 17. pontja szerinti tevékenység,
b) felújítás: az OTÉK 1. mellékletének 36. pontja szerinti tevékenység,
c) kerítés: az OTÉK 1. mellékletének 60. pontja szerinti építmény,
d) lakás: a lakások és a helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 91/A. § 1 pontjában meghatározott helyiségcsoport,
e) együtt élő: a támogatást kérő és közeli hozzátartozója, aki a támogatással érintett lakásban él,
f) közeli hozzátartozó: a Polgári Törvénykönyvről szóló 2013. évi V. törvény (továbbiakban: Ptk.) 8:1. § (1) 1. pontban meghatározott személyek,
g) egyedülálló: az a személy, aki hajadon, nőtlen, özvegy, elvált vagy házastársától külön él, kivéve, ha élettársa van.

3. A támogatás formái, forrása

3. §

(1) A támogatás egyszeri vissza nem térítendő helyi támogatás formájában nyújtható
a) fürdőszoba, illemhely kialakítására meglévő helyiségből, ha azokkal a lakás nem rendelkezik,
b) az utcaképet rontó külső homlokzat és tetőszerkezet felújításához,
c) az építési hatóság jogerős határozatával megállapított életveszélyes állapot megszűntetéséhez,
d) elemi csapás okozta károk helyreállítására, amennyiben a kérelmezőnek biztosítása nem volt vagy azokat a kérelmező biztosítása nem fedezte,
e) természeti katasztrófa, káresemény miatti lakásfelújításhoz,
f) kémény felújításához,
g) indokolt esetben nyílászáró cseréhez.

(2) A támogatás mértéke a teljes költség 50 %-áig, de legfeljebb 250 000 Ft-ig terjedhet. Ez az összeg természetben is megállapítható.

(3) A támogatásra az éves költségvetési rendeletben meghatározott keret szolgál. Ha az adott év költségvetésében az erre a célra biztosított keret kimerül, költségvetési fedezet hiányában a kérelmet el kell utasítani.
4.  A támogatás feltételei
4. §

(1) Helyi támogatás akkor adható, ha
a) a felújítandó lakás nem haladja meg a család méltányolható lakásigénye mértékének a felső határát,
b) a kérelmező vagy házastársa (regisztrált élettársa), lakó-vagy tartózkodási helye a kérelem benyújtásakor legalább 2 éve Bácsalmás Város Önkormányzatának (továbbiakban: Önkormányzat) illetékességi területén van,
c) a kérelmező és/vagy házastársa (regisztrált élettársa) nem részesült az önkormányzattól lakáscélú támogatásban,
d) a családban az egy főre eső havi nettó jövedelem nem haladhatja meg a mindenkori legkisebb öregségi nyugdíjminimum 300 %-át (2016-ban 85500 Ft), egyedülálló esetében a 450 %-át (2016-ban 128250 Ft),
e) a felújítandó lakás a kérelmezők valamelyikének kizárólagos vagy közös tulajdonát képezi,
f) a lakás felújítása az Önkormányzat állapotfelmérése alapján indokolt. 

(2) A kérelmet a felújítást megelőzően kell benyújtani.

(3) Helyi támogatás során előnyben kell részesíteni
a) aki több mint öt éve életvitelszerűen Bácsalmáson él, 
b) ahol súlyosan rokkant családtagról gondoskodnak,
c) ahol a családban kettő, vagy több gyermeket nevelnek, 
d) aki gyermekét egyedül neveli,
e) akik első önálló lakásuk felújításához kérik a támogatást,
f) ahol életveszélyes állapot megszüntetése indokolt.

5. A támogatást kizáró okok

5. §

Nem nyújtható támogatás, ha a kérelmező és a vele együtt élő személy
a) a támogatásra irányuló kérelemben olyan valótlan adatot közölnek, amely számukra jogtalan előnyt jelent,
b) a kérelemmel érintett lakáson kívül más lakástulajdonnal is rendelkeznek,
c) az állami vagy önkormányzati adóhatósággal szemben lejárt esedékességű, meg nem fizetett köztartozással rendelkezik.

6. A támogatás igénylése

6. §

(1) A támogatási iránti kérelmet a Bácsalmási Közös Önkormányzati Hivatalhoz kell (továbbiakban: Hivatal) benyújtani.

(2) A kérelemhez mellékelni kell
a) a kérelmező és vele együtt költöző családtagok jövedelméről szóló alábbi igazolásokat:
aa) havonta rendszeresen mérhető jövedelem esetén a kérelem benyújtását megelőző három hónap nettó átlagkeresetéről szóló munkáltatói igazolást,
ab) álláskeresési támogatás esetén a kérelem benyújtását megelőző hónapban folyósított ellátás igazoló szelvényét, ennek hiányában a Járási Hivatal Foglalkoztatási Osztálya által kiállított igazolást,
ac) a társadalombiztosítás keretében folyósított ellátások esetében a kérelem benyújtását megelőző hónapban kifizetett ellátás igazoló szelvényét, ennek hiányában az utolsó havi bankszámla kivonatot,
ad) vállalkozó esetében az illetékes NAV igazolását a kérelem benyújtását megelőző gazdasági év személyi jövedelemadó alapjáról,

b) a lakás 30 napnál nem régebbi nem hiteles tulajdoni lapját.

7. Döntés a támogatásról, a megállapodás megkötése, a támogatás folyósítása

7. §

(1) A támogatás mértékéről Bácsalmás Város Önkormányzatának Képviselő-testülete (a továbbiakban: képviselő-testület) – a tárgyévre elfogadott költségvetési rendeletben meghatározott összeg erejéig – 2 havonta dönt.

(2) A döntésről a kérelmező írásban kap értesítést. A támogatásban részesülő kérelmezővel a képviselő-testület döntése alapján a polgármester 30 napon belül megállapodást köt.

(3) A támogatásban részesített a támogatás összegét csak a megállapodásban rögzített célra használhatja fel.

[bookmark: _GoBack](4)[footnoteRef:1] A kérelmek befogadását a képviselő-testület a tárgyévben felfüggesztheti, ha a beérkezett kérelmekben igényelt támogatások összege az adott évben meghaladta a költségvetésben meghatározott keretösszeg 80 %-át. [1:  Beiktatta: 9/2018. (IX. 28.) önkormányzati rendelet 1. §. Hatályos: 2018. IX. 29-től.] 


(5)[footnoteRef:2] A hivatal a felfüggesztés hatálya alatt beérkezett kérelmek benyújtóit a felfüggesztés tényéről és a további intézkedésekről írásban tájékoztatja. [2:  Beiktatta: 9/2018. (IX. 28.) önkormányzati rendelet 1. §. Hatályos: 2018. IX. 29-től.] 


8. A megállapodásban foglaltak megszegésének következményei

8. §

(1) A polgármester köteles a megállapodást az önkormányzat nevében azonnali hatállyal felmondani
a) a Hivatal ügyintézőjének ellenőrzését követő 3 napon belül, ha a támogatásban részesített a megállapodás aláírását követő fél éven belül a támogatás összegét nem használta fel a megállapodásban rögzített célra,
b) a tudomásszerzést követő 3 napon belül, ha a támogatott a kérelem elbírálásához valótlan adatot közölt, ezért jogtalanul jutott a támogatáshoz.

(2) Az (1) bekezdés szerinti azonnali hatályú felmondás esetén a támogatás teljes összegét egy összegben köteles a támogatott a felmondás közlésétől számított 15 napon belül visszafizetni.

(3) Amennyiben a támogatásban részesülő a lakást 3 éven belül elidegeníti, a támogatás összegét köteles visszafizetni az önkormányzatnak.

9. Nyilvántartás, adatvédelem

9. §

(1) A Hivatal nyilvántartást vezet a támogatásban részesülőkről.

(2) Az (1) bekezdés szerinti nyilvántartás évenkénti bontásban tartalmazza a támogatásban részesülők nevét, születési helyét, idejét, a támogatásról szóló képviselő-testületi döntés számát, az ügyiratszámot, a támogatás összegét, a támogatás célját és a támogatott ingatlan címét.

(3) A jegyző – jogszabály keretei között – jogosult nyilvántartani és kezelni mindazokat a személyes adatokat, amelyek e rendelet alapján a jogosultsági feltételek megállapítása érdekében a tudomására jutottak.

Záró rendelkezés

10. §

Ez a rendelet 2017. január 01. napján lép hatályba.





	Németh Balázs	Patocskai Ibolya
	polgármester 	jegyző 







Záradék:

Megalkotta Bácsalmás Város Önkormányzatának Képviselő-testülete a 2016. november 29-én tartott ülésén.
Kihirdetve: a Bácsalmási Közös Önkormányzati Hivatal tájékoztató tábláján, 
2016. november 30-án.

